Carcaixent acull una exposició sobre les dos últimes dècades de la música valenciana
29 de abril de 2022

Carcaixent

La Universitat d’Alacant continua itinerant aquesta exposició que va estar en exhibició durant el curs passat al seu campus de Sant Vicent del Raspeig i ara arriba a Carcaixent, de la mà del Col·legi Ave Maria i amb la col·laboració de la Regidories de Cultura i d’Educació de l’Ajuntament.

La mostra "primavera Musical" revisa les dues últimes dècades de la música valenciana. Hi podreu descobrir els grups de música i els artistes des de finals dels 90 fins a l’actualitat.

S’hi fa una panoràmica general al moviment de reviscolament musical que s’ha produït a la Comunitat Valenciana. A més de les cançons, el recorregut de l’exposició passa per l'art gràfic, la literatura, els festivals, l'àmbit familiar, les publicacions periòdiques i el vincle amb els estudiants. L’exposició consta d’una sèrie de panells temàtics. A més, la web primaveramusical.ua.es afegeix informació gràfica i audiovisual amb llistes de reproducció de YouTube i és el punt bàsic d’informació de totes les activitats complementàries que s’han fet al campus de la universitat i les que es fan en cada itinerància.

La mostra es podrà visitar del 2 al 9 de maig a la Sala Municipal d'exposicions Paulino Peris Guerola (C/ Sant Llorenç, 1). La inauguració serà el dilluns 2 de maig a les 12.00 h i es farà una visita guiada per l’exposició. L’exposició ja ha rodat per la Comunitat durant els últims mesos: ha visitat el festival de música Feslloc, a Benlloc (la Plana Alta) i l’Aplec dels Ports, al Forcall, la Seu Universitària de Benissa (la Marina Alta), el campus d’Elx de la Universitat Miguel Hernández, la fira Trovam a Castelló de la Plana, la Universitat de Lleida, Mutxamel i diversos centres de secundària del País Valencià (a Alacant, l’Alfàs del Pi, la Vila Joiosa, Benidorm…). A més, les itineràncies continuaran durant la resta de l’any amb un calendari ben atapeït (Els Poblets, Montesa, Novelda, Xixona, Guardamar, València…).

El cartell de #PrimaveraMusical va ser un encàrrec a Helga Ambak. La il·lustradora de Muro (el Comtat) ha treballat dins del camp de la música amb dissenys i direcció artística. Entre d’altres, amb ZOO, Smoking Souls, La Fúmiga o Inèrcia. Pel treball que va fer amb Translúcid va rebre el Premi Ovidi al Millor Disseny el 2020. (més informació)